Drie sake in hof na AfriForum ingrypLizel Visagie (38). Drie sake wat al vir jare sloer gaan uiteindelik in die hof op Middelburg in Mpumalanga verskyn nadat AfriForum se privaatvervolgingseenheid betrokke geraak het. Dié eenheid het in al drie sake namens die families van die slagoffers vordering van die Suid-Afrikaanse Polisiediens (SAPD) asook die Nasionale Vervolgingsgesag (NVG) versoek. “In sommige gevalle was daar bewerings dat die dossier verdwyn het en in alle gevalle het sowel die NVG as die SAPD versuim om voldoende terugvoer aan die oorledenes se naasbestaandes te gee,” het adv. Phyllis Vorster, aanklaer by AfriForum se privaatvervolgingseenheid, gesê. Die NVG het aangedui dat hy wel vervolging teen Khumbulani Malinga gaan herinstel nadat hy na bewering vir Lizel Visagie in Maart 2019 doodgery het. Dit volg nadat AfriForum se privaatvervolgingseenheid aan die NVG en die SAPD geskryf het dat hulle namens Visagie se naasbestaandes optree en vordering in die saak versoek het. Malinga moet op 9 Maart in die streekhof op Middelburg verskyn. “Visagie het tydens die voorval haar minderjarige dogter uit die pad van Malinga se motor gestamp terwyl hy glo besig was om van die verkeerspolisie te vlug. Visagie het onderweg na die hospitaal aan haar beserings beswyk,” het Vorster gesê. Marie Hamman, Visagie se ma, het vroeër aan Maroela Media gesê hoewel sy die besluit om met vervolging voort te gaan verwelkom, niks vir Lizel gaan terugbring nie. “Reg en geregtigheid moet geskied. Hy het alles van ons weggeneem.” In die saak waar Alet Herbst en Lina Lukele in Oktober 2018 in ’n ongeluk gesterf het wat na bewering deur ’n dronkbestuurder veroorsaak is, het die NVG ook besluit om vervolging in te stel nadat die privaatvervolgingseenheid navraag gedoen het oor waarom geen vervolging tot dusvêr ingestel is nie. Die beskuldigde sal op twee aanklagte van strafbare manslag teregstaan en moet op 16 April in die hof verskyn. Gerhard Coetzer is in April 2018 in Middelburg doodgeskiet. Volgens Vorster het die NVG versuim om enige stappe te doen totdat AfriForum se privaatvervolgingseenheid namens Coetzer se weduwee vordering versoek het. “Die aanklaer het die saak daarna na die direkteur van openbare vervolging in Mpumalanga verwys wat gelas het dat ’n geregtelike doodsondersoek na die dood van Coetzer gedoen moet word. Die landdros sal tydens die geregtelike doodsondersoek onder meer ’n besluit neem oor of Coetzer se dood veroorsaak is deur ’n misdaad wat deur ’n ander persoon gepleeg is. Daar bestaan getuienis in hierdie saak dat Coetzer nie tydens ’n rooftog nie, maar wel deur ’n persoon bekend aan die oorledene geskiet is.” AfriForum het die NVG se besluit verwelkom om wel in elkeen van die bogenoemde gevalle op te tree aangesien die slagoffers se naasbestaandes geregtigheid verdien. “Dit is egter betreurenswaardig dat die families só lank moes wag voordat enige vordering gemaak is. Die noodsaaklikheid van die druk wat die privaatvervolgingseenheid uitoefen sodat prima facie-sake soos hierdie wel die nodige aandag kry, word weer eens in al drie gevalle beklemtoon,” het Vorster gesê.